section_heading: Povijest
paragraph_text: U prve tri godine dodjele Oscara, pojedinci kao što su glumci i redatelji bili su nominirani kao najbolji u svojim kategorijama. Tada je cijeli njihov opus tijekom kvalificirajućeg razdoblja (u nekim slučajevima i po tri filma) bio navođen iza nagrade. No, tijekom 3. dodjele (1929./1930.), samo je jedan od tih filmova navođen za pojedinu nagradu, iako je svaki glumački pobjednik iza svojeg imena imao dva filma. Za 4. dodjelu Oscara (1930./1931.) je ovaj zbunjujući sustav zamijenjen sadašnjim u kojem je glumica nominirana za pojedinu izvedbu u pojedinom filmu. Takve nominacije su ograničene na njih pet po godini. Do 8. dodjele Oscara (1935.), nominacije za najbolju glumicu su uključivale sve glumice, bilo da je izvedba bila glavna ili sporedna. Od 9. dodjele (1936.) je uvedena kategorija najbolje sporedne glumice kao pojedinačna nagrada nakon prigovora da se u kategoriji najbolje glumice favoriziralo one koje su imale više vremena na ekranu. Bez obzira na to, May Robson je nominirana za najbolju glumicu (Dama za jedan dan, 1933.) za svoju izvedbu iako je ona bila očigledno sporedna. Danas kategorije najboljeg glavnog glumca, najbolje glavne glumice, najboljeg sporednog glumca i najbolje sporedne glumice čine četiri Akademijine nagrade za zasluge za glumu koje se dodjeljuju svake godine.